Innsatte som sitter lenge på glattcelle skader seg selv

BRYTER LOVEN: Ingen skal sitte på en slik celle lenger enn 48 timer. Bare i løpet av årets to første måneder hadde Oslo politidistrikt alene 265 døgn med såkalt «oversitting». Foto: Jarle Brenna

Oslo-politiet brøt loven 265 ganger på to måneder

(VG Nett) Oslo politidistrikt overholder ikke 48-timersregelen for bruk av glattcelle. I fjor var det minst 121 innsatte som forsøkte å skade seg selv i desperasjon.

Oppdatert 3. april 2011

Artikkelen er over ni år gammel

Oslo-politiet har påbegynt et arbeid for å kartlegge alle selvmordsforsøk og hendelser hvor pågrepne personer forsøker å skade seg selv etter innlåsing på glattcelle.

Ifølge rapporten var det 65 tilfeller av forsøk på selvskading i første halvår i fjor. Tallene for andre halvår er ikke klare, men ser ut til å ende på 56.







Totalt var det minst 121 tilfeller i Oslo politidistrikt alene.

- Vi ønsker ingen slike situasjoner av hensyn til den enkelte innsatte. Det er også ressurskrevende for oss dersom innsatte skader seg selv. Vi må sørge for transport, og vaktholdt på sykehus og legevakt, påpeker politioverbetjent Bjørn Riddervold-Jensen i arrest- og fremstillingsavsnittet.

Skadet seg etter 143 timer

Gode rutiner ved innsettelse, samt kameraovervåkning av alle glattcellene, bidro til at ingen lyktes med å ta sitt eget liv eller skade seg alvorlig i Oslo-arresten i fjor.

KRITISK: Politioverbetjent Bjørn Riddervold-Jensen forteller at de fleste episodene med selvskading skjer rett etter innsettelse eller ved såkalt «oversitting». Foto: INGAR HAUG STEINHOLT, Aftenposten

Hele 45 prosent av forsøkene ble gjennomført før det hadde gått to timer siden den innsatte ble plassert på glattcelle.

Den andre store andelen av selvskading skjer når de innsatte har sittet der i over 48 timer.

13 prosent av tilfellene skjer etter at den innsatte skulle vært overført til ordinær fengselscelle i henhold til regelverket.

I februar i fjor forsøkte en innsatt å skade seg selv etter å ha vært 143 timer på glattcelle. Vedkommende hadde da sittet isolert i seks døgn. Tre ganger lenger enn hva som er tillatt.

Bryten loven hver dag

Oslo politidistrikt alene hadde 265 døgn med såkalt «oversitting» i januar og februar i år. Det at faktum at politiet ikke klarer å følge arrestforskriften har vært et problem i fem år.

I et brev til Sivilombudsmannen for to år siden opplyste Justisdepartementet at etableringen av Halden fengsel og soning med fotlenke ville bedre varetektssituasjonen i østlandsområdet.

- Vi ser ingen bedring. Situasjonen er like ille som før, forteller politioverbetjent Bjørn Riddervold-Jensen.

BEDRE FORHOLD: Slik ser en celle ut i Halden fengsel. Kontrasten er stor til madrassen og de nakene betongveggene på en glattcelle. Foto: Scanpix

Han opplever konstant at det ikke finnes ledige fengselsplasser når den innsatte skal overføres til fengsel etter to døgn. Da kan politiet enten velge å løslate vedkommende, eller de kan bryte hovedregelen i loven.

Hittil i år har Oslo-politiet løslatt ni personer på selvstendig grunnlag, fordi det ikke fantes varetektsplasser.

Åtte av disse satt inne på grunn av brudd på utlendingsloven, mens den siste var pågrepet for organisert kriminalitet.

Måtte kutte ut leverpostei

Politiet har sett seg nødt til å slutte å servere varm mat til de innsatte i sentralarresten på grunn av de mange forsøkene på å skade seg selv. Nå leveres det ut matpakker med mykt innpakkingspapir i en prøveperiode.

- Det var tilfeller hvor plastknivene ble slipt skarpe på betongen i cella og brukt til selvskading. Vi har også sett at aluminiumsfolien på leverposteiboksen og smekkspenna på buksa tas i bruk, forteller lederen for arrest- og fremstillingsavsnittet.

Det siste alvorlige selvmordsforsøket i Oslo-arresten skjedde da en innsatt klarte å knyte klær rundt halsen samtidig som han lente seg fremover. Hendelsen ble oppdaget på videokamera og selvmordet avverget.

Hedmark politidistrikt ble nylig innlagt en bot på 50.000 kroner av Spesialenheten for politisaker etter at en innsatt tok sitt eget liv på glattcellen. Han hadde da sittet der i fem døgn.

Publisert: 02.04.11 kl. 23:59 Oppdatert: 03.04.11 kl. 10:46

Les også